טור מנוקד אבן העזר ז


דִּינֵי שְׁבוּיָה, וְאֵיזוֹ הִיא חֲלָלָה

רמזי הסעיפים
 אִשָּׁה שֶׁנִּשְׁבֵּית יְתֵרָה מִבַּת שָׁלוֹשׁ וְיוֹם אֶחָד אֲסוּרָה לְכֹּהֵן, וּמִי כָּשֵׁר לְהָעִיד בָּהּ שֶׁלֹּא נִבְעֲלָה
 שְׁתֵּי שְׁבוּיוֹת שֶׁכָּל אַחַת מְעִידָה עַל חֲבֶרְתָּהּ שֶׁלֹּא נִבְעֲלָה נֶאֱמָנוֹת
 כֹּהֵן שֶׁמֵּעִיד עַל הַשְּׁבוּיָה שֶׁהִיא טְהוֹרָה אִם יִשָּׂאֶנָּה
 אָמְרָה 'נִשְׁבֵּיתִי וּטְהוֹרָה אֲנִי' נֶאֱמֶנֶת
 וְאִם אָמְרָה שֶׁיֵּשׁ לָהּ עֵדִים שֶׁהִיא טְהוֹרָה
 וְאִם יָצָא קוֹל שֶׁיֵּשׁ עָלֶיהָ עֵדֵי טֻּמְאָה
 הִתִּירוּהָ וְאַחַר כָּךְ בָּאוּ עֵדִים שֶׁנִּשְׁבֵּית אוֹ שֶׁנִּכְנַס שַׁבַּאי אַחֲרֶיהָ מֻתֶּרֶת אֶלָּא אִם כֵּן בָּאוּ עֵדֵי טֻמְאָה
 אֲפִילוּ יֵשׁ עַד אֶחָד שֶׁמֵּעִיד שֶׁהִיא שְׁבוּיָה נֶאֱמֶנֶת
 הָיוּ שְׁנֵי עֵדִים שֶׁנִּשְׁבֵּית וְעֵד אֶחָד מֵעִיד שֶׁנִּטְמֵאת וְעֵד אֶחָד מֵעִיד שֶׁהִיא טְהוֹרָה מֻתֶּרֶת
 הָאָב שֶׁאָמַר עַל בִּתּוֹ 'נִשְׁבֵּית וּפְדִיתִיהָ' אֵינוֹ נֶאֱמָן לְאָסְרָהּ
 אִשָּׁה שֶׁנֶּחְבְּשָׁה בִּידֵי גּוֹיִם עַל יְדֵי מָמוֹן אוֹ עַל יְדֵי נְפָשׁוֹת
 עִיר שֶׁבָּאָה בְּמָצוֹר וְנִכְבְּשָׁה אֵימָתַי הַנָּשִׁים שֶׁבָּהּ פְּסוּלוֹת לַכְּהֻנָּה וְאֵימָתַי כְּשֵׁרוֹת
 אֵשֶׁת כֹּהֵן שֶׁנֶּאֶסְרָה עָלָיו מִשּׁוּם שְׁבוּיָה אֵימָתַי מֻתָּר לָדוּר עִמָּהּ בְּחָצֵר
 אִי זוֹ הִיא חֲלָלָה – שֶׁנּוֹלְדָה מֵאִסּוּרֵי כְּהוּנָה, אוֹ שֶׁנִּבְעֲלָה מֵאִסּוּרֵי כְּהוּנָה
 כֹּהֵן שֶׁקִּדֵּשׁ אַחַת מֵאִסּוּרֵי כְּהוּנָה וְנִתְאַלְמְנָה, מִן הָאֵרוּסִין – כְּשֵׁרָה, מִן הַנִּשּׂוּאִין – אַף עַל פִּי שֶׁלֹּא נִבְעֲלָה נִתְחַלְּלָה
 כֹּהֵן שֶׁבָּא עַל אַחַת מִן הָעֲרָיוֹת, אוֹ עַל יְבָמָה לַשּׁוּק, אוֹ גִּיּוֹרֶת אוֹ מְשֻׁחְרֶרֶת
 חָלָל שֶׁנָּשָׂא כְּשֵׁרָה זַרְעוֹ מִמֶּנָּה חָלָל עַד סוֹף כָּל הַדּוֹרוֹת
 יִשְׂרָאֵל שֶׁנָּשָׂא חֲלָלָה הַוָּלָד כָּשֵׁר
 גּוֹי וְעֶבֶד הַבָּא עַל בַּת יִשְׂרָאֵל הַוָּלָד פָּגוּם לַכְּהֻנָּה וְהִיא נִתְחַלְּלָה
 כֹּהֵן שֶׁבָּא עַל חֲלוּצָה הִיא וְהַוָּלָד חֲלָלִים מִדִּבְרֵיהֶם
 כֹּהֵן שֶׁבָּא עַל סָפֵק גְּרוּשָׁה אוֹ סָפֵק חֲלוּצָה הִיא וְהַוָּלָד סָפֵק חֲלָלִים
 מִשְׁפְּטֵי סָפֵק חָלָל וּוַדַּאי חָלָל
 דִּין בַּת גֵר וְגִיּוֹרֶת לַכְּהֻנָּה
 כֹּהֶנֶת מֻתֶּרֶת לְגֵר וְעֶבֶד מְשֻׁחְרָר
 מִשְׁפָּחָה שֶׁנִּתְעָרֵב בָּהּ סָפֵק חָלָל אוֹ וַדַּאי חָלָל אוֹ מַמְזֵר אוֹ סָפֵק מַמְזֵר

טור המנוקד
שְׁבוּיָה שֶׁנִּשְׁבֵּית יְתֵרָה מִבַּת שָׁלוֹשׁ שָׁנִים וְיוֹם אֶחָד - אֲסוּרָה לְכֹהֵן, שֶׁהִיא סָפֵק זוֹנָה שֶׁמָּא נִבְעֲלָה לְגוֹי.
וְאִם יֵשׁ עֵדִים שֶׁלֹּא נִבְעֲלָה לְגוֹי, אֲפִלּוּ אִשָּׁה אוֹ עֶבֶד אוֹ שִׁפְחָה אֲפִלּוּ הִיא שִׁפְחַת בַּעֲלָהּ, אוֹ אָבִיהָ וְאִמָּהּ וַאֲחוֹתָהּ, נֶאֱמָנִין.
אֲבָל בְּנָהּ וּבִתָּהּ וְעַבְדָּהּ וְשִׁפְחָתָהּ, אֵין נֶאֱמָנִין.

וְאִם מְסִיחִין לְפִי תֻּמָּן, כְּהָהִיא עֻבְדָּא בְּאֶחָד שֶׁנִּשְׁבָּה הוּא וְאִמּוֹ וְהָיָה מֵסִיחַ לְפִי תֻּמּוֹ וְאָמַר "נִשְׁבֵּינוּ לְבֵין הַגּוֹיִם אֲנִי וְאִמִּי, יָצָאתִי לִשְׁאֹב מַיִם דַּעְתִּי עַל אִמִּי", נֶאֱמָנִין.
אֲבָל הִיא עַצְמָהּ וּבַעֲלָהּ אֵין נֶאֱמָנִין אֲפִלּוּ מְסִיחִין לְפִי תֻּמָּם.

הָיוּ הַשְּׁבוּיוֹת שְׁתַּיִם וְכָל אַחַת מְעִידָה עַל חֲבֶרְתָּהּ - נֶאֱמָנוֹת, וְלֹא חַיְשִׁינָן לְגוֹמְלִין.

כֹּהֵן שֶׁמֵּעִיד עַל הַשְּׁבוּיָה שֶׁהִיא טְהוֹרָה - לֹא יִשָּׂאֶנָּה, חַיְשִׁינָן שֶׁמָּא נָתַן עֵינָיו בָּהּ.
וְאִם פְּדָאָהּ וְהֵעִיד בָּהּ יִשָּׂאֶנָּה, שֶׁאִלּוּ לֹא יָדַע שֶׁהִיא טְהוֹרָה לֹא הָיָה נוֹתֵן בָּהּ מְעוֹתָיו.

אִשָּׁה שֶׁאֵין לָהּ עֵדִים שֶׁנִּשְׁבֵּית וּבָאת לְפָנֵינוּ וְאוֹמֶרֶת "נִשְׁבֵּיתִי וּטְהוֹרָה אֲנִי" - נֶאֱמֶנֶת, שֶׁהַפֶּה שֶׁאָסַר הוּא הַפֶּה שֶׁהִתִּיר.
וַאֲפִלּוּ הִיא אוֹמֶרֶת "יֵשׁ לִי עֵדִים שֶׁטְּהוֹרָה אֲנִי", אֵין צָרִיךְ לְהַמְתִּין עַד שֶׁיָּבוֹאוּ הָעֵדִים, אֶלָּא מַתִּירִין אוֹתָהּ מִיָּד.
וְכָתַב הָרַמְבַּ"ם זַ"ל: אֲפִלּוּ יָצָא קוֹל שֶׁיֵּשׁ עָלֶיהָ עֵדֵי טֻמְאָה, מַתִּירִין אוֹתָהּ מִיָּד.

הִתִּירוּהָ וְאַחַר כָּךְ בָּאוּ עֵדִים שֶׁנִּשְׁבֵּית - אֲפִלּוּ לֹא נִשֵּׂאת עֲדַיִן תִּנָּשֵׂא.
וַאֲפִלּוּ נִכְנַס הַשַּׁבַּאי אַחֲרֶיהָ וַהֲרֵי הִיא שְׁבוּיָה לְפָנֵינוּ בְּיַד אֲדוֹנֶיהָ, לֹא תֵּצֵא מֵהֶתֵּרָהּ הָרִאשׁוֹן, וּמְשַׁמְּרִין אוֹתָהּ עַד שֶׁתִּפָּדֶה.
וְאִם בָּאוּ עֵדֵי טֻמְאָה, אֲפִלּוּ יֵשׁ לָהּ כַּמָּה בָּנִים תֵּצֵא.

כָּתַב הָרַמְבַּ"ם זַ"ל: אֲפִלּוּ יֵשׁ עֵד אֶחָד שֶׁמֵּעִיד שֶׁהִיא שְׁבוּיָה הִיא נֶאֱמֶנֶת.
אֲבָל אִם יֵשׁ שְׁנֵי עֵדִים שֶׁנִּשְׁבֵּית אֵינָהּ נֶאֱמֶנֶת עַד שֶׁיָּעִיד עֵד אֶחָד שֶׁהִיא טְהוֹרָה.
הָיוּ שֵׁנִי עֵדִים שֶׁנִּשְׁבֵּית וְעֵד אֶחָד מֵעִיד שֶׁנִּטְמְאָה וְעֵד אֶחָד מֵעִיד שֶׁהִיא טְהוֹרָה, מֻתֶּרֶת, אֲפִלּוּ זֶה שֶׁמֵּעִיד בָּהּ הוּא עֶבֶד אוֹ שִׁפְחָה.

הָאָב שֶׁאָמַר עַל בִּתּוֹ שֶׁנִּשְׁבֵּית וּפְדִיתִיהָ - אֵינוֹ נֶאֱמָן לְאוֹסְרָהּ בֵּין אִם הִיא קְטַנָּה אוֹ גְּדוֹלָה, שֶׁלֹּא הֶאֱמִינַתּוּ תּוֹרָה לְאוֹסְרָהּ אֶלָּא בְּעִנְיָן אִישׁוּת דִּכְתִיב "אֶת בִּתִּי נָתַתִּי לָאִישׁ הַזֶּה", אֲבָל לֹא לְפוֹסְלָהּ מִשּׁוּם זְנוּת.

אִשָּׁה שֶׁנֶּחְבְּשָׁה בִּידֵי גּוֹיִם בִּשְׁבִיל מָמוֹן - מֻתֶּרֶת אֲפִלּוּ לַכְּהֻנָּה.
בִּשְׁבִיל נְפָשׁוֹת - כְּגוֹן שֶׁבַּעֲלָהּ רוֹצֵחַ וְנִגְמַר דִּינוֹ לַהֲרִיגָה, אֲסוּרָה אֲפִלּוּ לְבַעֲלָהּ יִשְׂרָאֵל.
בַּמֶּה דְּבָרִים אֲמוּרִים שֶׁעַל יְדֵי מָמוֹן מֻתֶּרֶת? - כְּשֶׁיַּד יִשְׂרָאֵל תַּקִּיפָה, אֲבָל אִם יַד אֻמּוֹת הָעוֹלָם תַּקִּיפָה, אֲפִלּוּ עַל יְדֵי מָמוֹן אֲסוּרָה לַכְּהֻנָּה.

עִיר שֶׁבָּא בְּמָצוֹר וְנִכְבְּשָׁה - כָּל הַנָּשִׁים שֶׁבָּהּ פְּסוּלוֹת לַכְּהֻנָּה כִּשְׁבוּיוֹת שֶׁמָּא נִבְעֲלוּ לַגּוֹיִם.

לְשׁוֹן הָרַמְבַּ"ם: עִיר שֶׁנִּכְבְּשָׁה, אִם הָיוּ מַקִּיפִים אוֹתָהּ מִכָּל רוּחוֹתֶיהָ כְּדֵי שֶׁלֹּא תִּמָּלֵט אֲפִלּוּ אִשָּׁה אַחַת עַד שֶׁיִּרְאוּ אוֹתָהּ וְתַעֲשֶׂה רְצוֹנָם, כָּל הַנָּשִׁים שֶׁבְּתוֹכָהּ פְּסוּלוֹת כִּשְׁבוּיוֹת.
וְאִם הָיָה אֶפְשָׁר שֶׁתִּמָּלֵט אִשָּׁה אַחַת וְלֹא יֵדְעוּ בָּהּ, אוֹ שֶׁהָיְתָה בְּעִיר מַחֲבוֹאָה אַחַת, אֲפִלּוּ אֵינוֹ מַחֲזִיק אֶלָּא אִשָּׁה אַחַת הֲרֵי זֶה מַצִּיל עַל הַכֹּל, אֲפִלּוּ אֵינָהּ אוֹמֶרֶת שֶׁנֶּחְבֵּית אֶלָּא אוֹמֶרֶת "לֹא נֶחְבֵּאתִי וּמִכָּל מָקוֹם טְהוֹרָה אֲנִי".
וְיֵשׁ אוֹמְרִים אִם אֵין הַמַּחֲבֵא מַחֲזִיק אֶלָּא אַחַת לְכַתְּחִלָּה לֹא תִּנָּשֵׂא וְאִם נִשֵּׂאת לֹא תֵּצֵא.
וְרַב אַלְפַס פָּסַק שֶׁתִּנָּשֵׂא לְכַתְּחִלָּה.
וְכֵן דַּעַת אֲדוֹנִי אָבִי הָרֹא"שׁ זַ"ל.

כָּתַב הָרַמְבַּ"ם זַ"ל: בַּמֶּה דְּבָרִים אֲמוּרִים שֶׁהַנָּשִׁים אֲסוּרוֹת, בִּגְדוּד שֶׁל אוֹתוֹ מַלְכוּת שֶׁהֵם מִתְיַשְּׁבִים בָּעִיר וְאֵין יְרֵאִים, אֲבָל בִּגְדוּד שֶׁל מַלְכוּת אַחֶרֶת לֹא נֶאֶסְרוּ הַנָּשִׁים לְפִי שֶׁהֵם פּוֹשְׁטִים וְהוֹלְכִין וְאֵין לָהֶם פְּנַאי לִבְעֹל.
וְרַב אַלְפַס לֹא חִלֵּק אֶלָּא אֲסוּרִין בְּכָל עִנְיָן.
וְכֵן הִיא מַסְקָנַת אֲדוֹנִי אָבִי הָרֹא"שׁ זַ"ל.

אֵשֶׁת כֹּהֵן שֶׁנֶּאֶסְרָה עָלָיו מִשּׁוּם שְׁבוּיָה - מֻתָּר לָדוּר עִמָּהּ בֶּחָצֵר, וּבִלְבַד שֶׁיִּהְיוּ בָּנָיו וּבְנֵי הַבַּיִת תָּמִיד עִמָּם בֶּחָצֵר לְשׁוֹמְרָם.

אֵיזוֹ הִיא חֲלָלָה? - זוֹ שֶׁנּוֹלְדָה מֵאִסּוּרֵי כְּהֻנָּה, כְּגוֹן כֹּהֵן גָּדוֹל שֶׁבָּא עַל אַלְמָנָה, אוֹ כֹּהֵן הֶדְיוֹט שֶׁבָּא עַל הַזּוֹנָה אוֹ עַל הַגְּרוּשָׁה, הַוָּלָד חָלָל, לֹא שְׁנָא הוּא זָכָר אוֹ נְקֵבָה.

וְהִיא עַצְמָהּ נִתְחַלְּלָה בְּבִיאָתוֹ מִשֶּׁהֶעֱרָה בָּהּ, בֵּין שֶׁבָּא עָלֶיהָ בְּשׁוֹגֵג בֵּין בְּמֵזִיד, אוֹ שֶׁבָּא עָלֶיהָ בְּאֹנֶס אוֹ בְּרָצוֹן.
וְהוּא שֶׁיִּהְיֶה כֹּהֵן מִבֶּן תֵּשַׁע שָׁנִים וְיוֹם אֶחָד וָמַעְלָה וְהַנִּבְעֶלֶת מִבַּת שָׁלֹשׁ שָׁנִים וְיוֹם אֶחָד וָמַעְלָה.

אֲבָל כֹּהֵן שֶׁקִּדֵּשׁ אַחַת מֵאִסּוּרֵי כְּהֻנָּה וְנִתְאַרְמְלָה אוֹ נִתְגָּרְשָׁה מִן הָאֵרוּסִין, לֹא נִתְחַלְּלָה.
אֲבָל מִן הַנִּשּׂוּאִין, אַף עַל פִּי שֶׁלֹּא נִבְעֲלָה נִתְחַלְּלָה, שֶׁכָּל נְשׂוּאָה בְּחֶזְקַת בְּעֻלָּהּ הִיא אַף עַל פִּי שֶׁנִּמְצֵאת בְּתוּלָה.

כֹּהֵן שֶׁבָּא עַל אַחַת מִן הָעֲרָיוֹת - אֵין הַוָּלָד חָלָל, אֲבָל עֲשָׂאָה זוֹנָה. וְאִם חָזַר וּבָא עָלֶיהָ, הַוָּלָד חָלָל.
וְכֵן אִם בָּא עַל יְבָמָה לַשּׁוּק.
אֲבָל הַבָּא עַל גִּיּוֹרֶת אוֹ מְשֻׁחְרֶרֶת, הַוָּלָד חָלָל.

חָלָל שֶׁנָּשָׂא כְּשֵׁרָה - זַרְעוֹ מִמֶּנָּה חָלָל עַד סוֹף כָּל הַדּוֹרוֹת, וְכֵן בֶּן בְּנוֹ כֻּלָּם חֲלָלִים, שֶׁבֶּן הַזָּכָר הֶחָלָל הוּא חָלָל לְעוֹלָם.
וְאִם יָלְדָה בַּת, אֲסוּרָה לַכְּהֻנָּה, אֲבָל בִּתָּהּ שֶׁל אוֹתָהּ הַבַּת כְּשֵׁרָה לַכְּהֻנָּה אִם נִיסֶּת לְיִשְׂרָאֵל, שֶׁיִּשְׂרָאֵל שֶׁנָּשָׂא חֲלָלָה הַוָּלָד כָּשֵׁר.

גּוֹי וְעֶבֶד הַבָּא עַל בַּת יִשְׂרָאֵל - אַף עַל פִּי שֶׁהַוָּלָד כָּשֵׁר לָבוֹא בַּקָּהָל, פָּגוּם הוּא לַכְּהֻנָּה, וְהִיא נִתְחַלְּלָה בְּבִיאָתוֹ.

חֲלוּצָה - אֲסוּרָה לְכֹהֵן מִדְּרַבָּנָן. לְפִיכָךְ אִם בָּא עָלֶיהָ, הָוֵי חֲלָלָה מִדִּבְרֵיהֶם, וְגַם הַוָּלָד חָלָל מִדִּבְרֵיהֶם.

כֹּהֵן הַבָּא עַל סָפֵק גְּרוּשָׁה אוֹ סָפֵק חֲלוּצָה - הֲרֵי זוֹ סָפֵק חֲלָלָה, וְהַוָּלָד סָפֵק חָלָל וְנוֹתְנִין עָלָיו חוֹמְרֵי כֹּהֲנִים וְחוֹמְרֵי יִשְׂרְאֵלִים, וְאֵינוֹ אֹכֵל תְּרוּמָה וְאֵינוֹ מִטַּמֵּא לַמֵּתִים וְנוֹשֵׂא אִשָּׁה הָרְאוּיָה לַכְּהֻנָּה. וְאִם אָכַל תְּרוּמָה אוֹ נִטְמָא אוֹ נָשָׂא גְּרוּשָׁה, מַכִּין אוֹתוֹ מַכַּת מַרְדּוּת.
וְכֵן הַדִּין בֶּחָלָל שֶׁל דִּבְרֵיהֶם. אֲבָל הֶחָלָל שֶׁל תּוֹרָה הַוַּדַּאי, הֲרֵי הוּא כְּזָר לְכָל דָּבָר.

גֵּר שֶׁנָּשָׂא גִּיּוֹרֶת וְיָלְדָה בַּת - לֹא תִּנָּשֵׂא לְכַתְּחִלָּה לְכֹהֵן אֲפִלּוּ בַּת בִּתָּהּ עַד כַּמָּה דּוֹרוֹת אַף עַל פִּי שֶׁהוֹרָתָהּ וְלֵדָתָהּ בִּקְדֻשָּׁה. אֲבָל אִם נִיסֶּת לְכֹהֵן, לֹא תֵּצֵא.
וְאִם יֵשׁ בָּהּ צַד אֶחָד שֶׁל יִשְׂרָאֵל, כְּגוֹן גֵּר שֶׁנָּשָׂא יִשְׂרְאֵלִית אוֹ יִשְׂרָאֵל שֶׁנָּשָׂא גִּיּוֹרֶת, הַבַּת מֻתֶּרֶת לְכֹהֵן לְכַתְּחִלָּה.

הַכֹּהֲנִים דַּוְקָא הֻזְהֲרוּ שֶׁלֹּא לִשָּׂא גְּרוּשָׁה זוֹנָה וַחֲלָלָה, אֲבָל הַכֹּהֲנוֹת לֹא הֻזְהֲרוּ. לְפִיכָךְ כֹּהֶנֶת מֻתֶּרֶת בְּגֵר וְעֶבֶד מְשֻׁחְרָר.

מִשְׁפָּחָה שֶׁנִּתְעָרֵב בָּהּ סָפֵק חָלָל - כָּל אַלְמָנָה שֶׁמֵּאוֹתָהּ מִשְׁפָּחָה לֹא תִּנָּשֵׂא לְכֹהֵן דְּשֶׁמָּא הִיא אַלְמְנַת הֶחָלָל. וְאִם נִיסֶּת לֹא תֵּצֵא דְהֲוָה לֵיהּ סָפֵק סְפֵקָא.
אֲבָל אִם נִתְעָרֵב וַדַּאי חָלָל - אֲפִלּוּ אִם נִיסֶּת תֵּצֵא, עַד שֶׁיִּבְדֹּק שֶׁאֵינָהּ מֵאוֹתָהּ הַתַּעֲרֹבֶת. וְכָל שֶׁכֵּן אִם נִתְעָרֵב בָּהּ מַמְזֵר אוֹ סָפֵק מַמְזֵר - שֶׁאָסוּר לְכֹהֵן שֶׁיִּשָּׂא מֵאוֹתוֹ מִשְׁפָּחָה.
וַאֲפִלּוּ יִשְׂרָאֵל שֶׁנִּתְעָרֵב בָּהּ סָפֵק אִסּוּר שֶׁאָסוּר לְיִשְׂרָאֵל כְּגוֹן מַמְזֶרֶת וּנְתִינָה - אָסוּר לִשָּׂא מִמֶּנָּה, וְאִם נָשָׂא הָוֵי הַוָּלָד סָפֵק מַמְזֵר.